हार्डवेयर/नेटवर्किंग (Hardware Networking): इस क्षेत्र का प्रोफेशनल कंप्यूटर उपकरणों का आर्किटेक्ट होता है। कंप्यूटर में खराब कम्पोनेंट की पहचान कर उसे बदलना, अपग्रेड करना, डिवाइस इंस्टॉल करना और कंप्यूटर के बीच नेटवर्क बनाना इसी लाइन में सिखाया जाता है। नेटवर्किंग प्रोफेशनल्स विभिन्न तरह के सर्वर संभालते हैं। 10वीं-12वीं पास सर्टिफिकेट व डिप्लोमा कोर्स कर यहां राह बना सकते हैं। साइंस साइड से 12वीं पास कंप्यूटर इंजीनियरिंग में बीई/बीटेक या कंप्यूटर साइंस में बीएससी कर सकते हैं। साथ ही एमसीएसई, सीसीएनए, सीसीएनपी, सीसीआईई, सीएनई आदि कोर्सेज से अपनी प्रोफाइल मजबूत कर सकते हैं। ऑनलाइन परीक्षाएं देकर कोई भी व्यक्ति ये सर्टिफिकेट्स हासिल कर सकता है। एनआईआईटी, आईएसीएम, सीएमएस आदि कई संस्थानों में ऐसे कोर्सेज कराए जाते हैं। चिप लेवल कोर्स केलिए 10वीं (कई संस्थानों में 12वीं) पास होना चाहिए। एनएसआईसी, ए-सेट (दिल्ली) आदि संस्थानों में यह कोर्स है।